CELEX: 32020D2059
Language: sk
Date: 2020-12-07 00:00:00
Title: Rozhodnutie Rady (EÚ) 2020/2059 zo 7. decembra 2020 o pozícii, ktorá sa má v mene Európskej únie zaujať vo Výbore pre obchod zriadenom Dočasnou dohodou o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o zmenu určitých ustanovení Protokolu II týkajúceho sa vymedzenia pojmu „výrobky s pôvodom“ a metód administratívnej spolupráce

15.12.2020   
               
               
                  SK
               
               
                  Úradný vestník Európskej únie
               
               
                  L 424/21
               
            
         ROZHODNUTIE RADY (EÚ) 2020/2059
         zo 7. decembra 2020
         o pozícii, ktorá sa má v mene Európskej únie zaujať vo Výbore pre obchod zriadenom Dočasnou dohodou o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o zmenu určitých ustanovení Protokolu II týkajúceho sa vymedzenia pojmu „výrobky s pôvodom“ a metód administratívnej spolupráce
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane (1) (ďalej len „dohoda“) podpísaná 30. júla 2009 stanovuje rámec pre dohodu o hospodárskom partnerstve. Dohodu predbežne vykonáva Nezávislý štát Papua-Nová Guinea od 20. decembra 2009 a Fidžijská republika od 28. júla 2014. Samojský nezávislý štát dohodu predbežne vykonáva od 31. decembra 2018 a Šalamúnove ostrovy od 17. mája 2020 v nadväznosti na pristúpenie týchto krajín k dohode.
                  
               
                     (2)
                  
                  
                     Podľa článku 68 dohody a článku 41 protokolu II týkajúceho sa vymedzenia pojmu „výrobky s pôvodom“ a metód administratívnej spolupráce (ďalej len „protokol“) môže Výbor pre obchod zriadený dohodou (ďalej len „Výbor EÚ a tichomorských štátov pre obchod“) rozhodnúť o zmene ustanovení protokolu II.
                  
               
                     (3)
                  
                  
                     Výbor EÚ a tichomorských štátov pre obchod má na svojom ôsmom zasadnutí prijať rozhodnutie o zmene určitých ustanovení Protokolu II.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať vo Výbore EÚ a tichomorských štátov pre obchod, keďže pripravované rozhodnutie bude pre Úniu záväzné.
                  
               
                     (5)
                  
                  
                     Je potrebné zmeniť určité ustanovenia Protokolu II s cieľom zohľadniť najnovší vývoj v oblasti pravidiel pôvodu, zabezpečiť flexibilnejšie a jednoduchšie pravidlá pôvodu, ktoré by uľahčovali obchodu pre hospodárske subjekty a optimalizovať mieru využívania preferenčného zaobchádzania.
                  
               
                     (6)
                  
                  
                     Je potrebné zmeniť položky a opisy určitých výrobkov uvedených v prílohe II k protokolu II k dohode s cieľom zosúladiť ich s aktualizáciami Svetovej colnej organizácie vo vydaniach nomenklatúry harmonizovaného systému (HS) z roku 2012 a 2017 a zabezpečiť konzistentnosť opisov výrobkov a klasifikácie HS.
                  
               
                     (7)
                  
                  
                     Zmluva o pristúpení Chorvátskej republiky k Európskej únii bola podpísaná 9. decembra 2011 a platnosť nadobudla 1. júla 2013. Dohoda sa vzťahuje na jednej strane na územia, na ktoré sa vzťahuje Zmluva o fungovaní Európskej únie a za podmienok stanovených v uvedenej zmluve, a na druhej strane na územia signatárskych tichomorských štátov. Príloha IV k protokolu II by sa preto mala zmeniť tak, aby zahŕňala chorvátske znenie fakturačného vyhlásenia.
                  
               
                     (8)
                  
                  
                     V prílohe VIII k protokolu II sa uvádza zoznam zámorských krajín a území Únie. V zmysle protokolu II „zámorské krajiny a územia“ znamenajú krajiny a územia uvedené vo štvrtej časti Zmluvy o založení Európskeho spoločenstva. Zoznam v prílohe VIII k protokolu II by sa mal aktualizovať s cieľom zohľadniť nedávne zmeny statusu niektorých zámorských krajín a území.
                  
               
                     (9)
                  
                  
                     V nadväznosti na pristúpenie Samojského nezávislého štátu a Šalamúnových ostrovov k dohode by sa mali oba štáty vyňať zo zoznamu „Iné štáty AKT“ uvedeného v prílohe X k protokolu II,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na ôsmom zasadnutí Výboru EÚ a tichomorských štátov pre obchod, je založená na návrhu rozhodnutia Výboru EÚ a tichomorských štátov pre obchod (2).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 7. decembra 2020
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 272, 16.10.2009, s. 2.
         
            (2)  Pozri dokument ST 10899/20 na http://register.consilium.europa.eu.